Anexa nr. 4

**Măsuri de prevenire a generării**

**deşeurilor, menționate la articolul 36**

*Măsurile care pot afecta condiţiile de bază referitoare la generarea de deşeuri*

1. Folosirea măsurilor de planificare sau a altor instrumente economice care promovează utilizarea eficientă a resurselor.

2. Promovarea cercetării şi a dezvoltării în vederea realizării de produse şi tehnologii mai curate şi mai economice, precum şi distribuirea şi utilizarea rezultatelor cercetării şi dezvoltării.

3. Dezvoltarea unor indicatori eficienţi şi semnificativi ai presiunilor de mediu asociate generării de deşeuri în scopul de a contribui la prevenirea generării de deşeuri la toate nivelurile, de la compararea produselor la nivel comunitar, prin acţiuni ale autorităţilor locale, până la nivel naţional.

*Măsurile care pot afecta faza de proiectare, producţie şi distribuţie*

4. Promovarea ecodesignului (integrarea sistematică a aspectelor de mediu în proiectarea produselor în scopul îmbunătăţirii performanţei de mediu a acestora pe toată durata ciclului lor de viaţă).

5. Furnizarea informațiilor privind tehnicile de prevenire a generării deşeurilor, pentru a facilita punerea în aplicare a celor mai bune tehnici disponibile în industrie.

6. Organizarea cursurilor de formare pentru autorităţile competente privind includerea cerinţelor de prevenire a generării de deşeuri în autorizaţiile eliberate în temeiul prezentei legi.

7. Aplicarea măsurilor de prevenire a generării de deşeuri la instalaţiile care nu intră sub incidenţa legislației privind prevenirea și controlul integrat al poluării. Astfel de măsuri pot include, după caz, evaluări sau planuri de prevenire a generării de deşeuri.

8. Organizarea campaniilor de sensibilizare sau acordarea de ajutoare financiare în luarea deciziilor sau alte tipuri de sprijin pentru întreprinderi. Aceste măsuri pot fi deosebit de eficiente în măsura în care sunt concepute şi adaptate pentru întreprinderile mici şi mijlocii şi sunt aplicate în reţele de întreprinderi bine stabilite.

9. Utilizarea acordurilor voluntare, a grupurilor de consumatori/producători sau a negocierilor sectoriale pentru a încuraja întreprinderile sau operatorii din sectoarele de activitate interesate să îşi stabilească propriile planuri sau obiective privind prevenirea generării deşeurilor ori să corecteze produsele sau ambalajele care generează prea multe deşeuri.

10. Promovarea unor sisteme certificate de gestionare a mediului, inclusiv EMAS şi ISO 14001.

*Măsurile care pot afecta faza de consum şi de utilizare*

11. Instrumentele economice, cum ar fi stimulentele pentru achiziţii curate sau instituirea unei plăți obligatorii pentru un anumit articol sau un ambalaj, achitată de consumatori, care ar fi în mod normal furnizat gratuit.

12. Organizarea unor campanii de sensibilizare şi de informare direcţionate către publicul larg sau către o categorie specifică de consumatori.

13. Promovarea de ecoetichete certificate.

14. Acordurile cu întreprinderile industriale, cum ar fi utilizarea unor grupuri de produse ca acelea care sunt incluse în cadrul politicilor integrate ale produselor, sau acordurile cu vânzătorii cu amănuntul privind furnizarea de informaţii referitoare la prevenirea generării deşeurilor şi la produsele cu impact redus asupra mediului.

15. Încurajarea reutilizării și/sau a reparării produselor defecte sau a componentelor acestora, în special prin recurgerea la măsuri educative, economice, logistice sau de altă natură, cum ar fi sprijinirea sau înfiinţarea unor centre şi reţele acreditate de reparare şi de reutilizare, în special în regiunile cu o densitate ridicată a populaţiei.